मंत्री के किडनैप बेटे को बचाया; धमकियों के बीच आज भी गुमनाम जिंदगी जी रहा
Rajasthan Rajendra Mirdha Kidnapping Case; 1995 में इंदिरा गांधी के करीबियों में गिने जाने वाले केंद्रीय मंत्री और राजस्थान के दिग्गज नेता रामनिवास मिर्धा के बेटे राजेंद्र मिर्धा को खालिस्तान समर्थकों ने किडनैप कर लिया था।
खालिस्तान…पंजाब में एक बार फिर ये नाम चर्चा में है। खालिस्तान से जुड़ी एक कहानी राजस्थान ने भी देखी और झेली। घटना, जिसने राजस्थान ही नहीं, पूरे देश को हिला दिया था।
इंदिरा गांधी के करीबी रह चुके केंद्रीय मंत्री और राजस्थान के दिग्गज नेता रामनिवास मिर्धा के बेटे राजेंद्र मिर्धा को खालिस्तान समर्थकों ने फरवरी, 1995 में किडनैप कर लिया था।
जयपुर में आतंकियों और पुलिस की मुठभेड़ हुई और एक खालिस्तान समर्थक मारा गया। राजेंद्र मिर्धा को सुरक्षित छुड़ाने में सबसे बड़ी भूमिका थी एक दूधवाले हनुमान सहाय शर्मा की, जो हनुमान बागड़ा के नाम से भी जाने जाते हैं।
हनुमान सहाय ने कितना बड़ा जोखिम उठाया, इसका अंदाजा इसी बात से लगाया जा सकता है कि 24 साल तक उनको पुलिस प्रोटेक्शन दिया गया।
आज इस घटना को 28 साल हो चुके हैं। केंद्रीय खुफिया एजेंसियां बार-बार पंजाब सरकार को अलर्ट भी जारी कर चेता रही हैं कि कोई बड़ी घटना हो सकती है।
वर्तमान माहौल में जब पंजाब में खालिस्तान की आवाजें फिर से सिर उठा रही हैं, भास्कर ने दूधवाले हनुमान सहाय को ढूंढा। साथ ही मिर्धा परिवार से भी संपर्क किया।
हनुमान सहाय तो इतने डरे हुए थे कि 1995 की घटना का जिक्र करते ही बोले...मैं बात ही नहीं करना चाहता। खैर, तीन-चार दिन के लगातार प्रयास के बाद वह भास्कर से मिलने को राजी हुए।
हनुमान सहाय बोले- 28 साल बाद भी जिंदगी नॉर्मल नहीं हुई। 2 महीने पहले ही लुधियाना से धमकी मिली। इसी तरह मिर्धा परिवार भी आज तक उस घटना को भूल नहीं पाया है।
दोनों ने बताया कि किस तरह एक घटना ने उनकी जिंदगी हमेशा के लिए बदल दी।
सबसे पहले पढ़िए, 28 साल पहले आखिर हुआ क्या था…
17 फरवरी, 1995 : मंत्री के बेटे की किडनैपिंग
अब दूधवाले की जुबानी पढ़िए…कैसे लगा आतंकियों का सुराग
‘उस समय मेरी उम्र करीब 35 साल की रही होगी। मालवीय नगर और उसके बाहर के क्षेत्र में आज की तरह बसावट नहीं थी। यूं मान लीजिए कि वहां लोगों के बसने की शुरुआत थी। बस्ती बहुत ही कम थी। मॉडल टाउन के आस-पास के क्षेत्र की बात है। मेरा दूध सप्लाई का काम था। मेरे पास एक बिहारी लड़का रहता था, जो मुझे अपना पिता और मेरी पत्नी को मां ही समझता था। वह मुझे पापा-पापा ही बोलता था। थोड़ा मंद बुद्धि था, वो दूध सप्लाई के काम में मेरा हाथ बंटाता था।’
‘एक दिन वह मेरे पास डरा-सहमा सा आया। बोला - पापा! मैं उस घर में दूध देने नहीं जाऊंगा। उनके पास बड़ी-बड़ी बंदूकें हैं। मुझे उसकी बात पर विश्वास नहीं हुआ, तो मैंने उससे कहा-ठीक से बता, क्या बात है? लड़के ने बताया कि दूध एक महिला ने लिया था, उसके यहां छोटा बच्चा भी था। दूध देने के बाद जब पैसे लेने वो अंदर गई थे, तो मैं पीछे-पीछे घर के अंदर चला गया। वहां आदमियों के हाथ में बंदूक थी। मैं बिना पैसे लिए जैसे-तैसे तुरंत वहां से निकल आया।’
कमरे में बंद व्यक्ति ने कहा कि मैं राजेंद्र मिर्धा हूं, मेरी मदद करो
‘मैंने पूछा- कौन सा घर है, मुझे बता। वो मुझे अपने साथ ले गया ओर एक घर दिखाया। वो घर मेरी डेयरी के पीछे थोड़ी ही दूरी पर था। वहां खाली प्लॉट में बस एक छोटा कमरा बना हुआ था। बाहर कोई हलचल नहीं थीं। मैंने सोचा अगले दिन मैं दूध देने जाऊंगा और देखूंगा कि क्या माजरा है? इसके बाद मैं उस लड़के के साथ लौट आया।’
‘अगले दिन मैंने उस लड़के को मना कर दिया और खुद दूध देने गया। उस घर से महिला निकली और उसने दूध लिया। उत्सुकता के कारण मैं उसके पीछे-पीछे भीतर चला गया।
मैंने देखा कमरे में एक आदमी को बांध रखा है। उस आदमी ने जैसे ही मुझे देखा तो वह धीरे से बोला मैं राजेंद्र मिर्धा हूं, मेरी मदद करो, ये खालिस्तान समर्थक हैं पंजाब के।’
‘प्रभावशाली राजनीतिक परिवार होने के कारण मिर्धा परिवार को जानता था और किडनैपिंग की खबरों के कारण हर तरफ चर्चा भी चल रही थी। मैंने राजेंद्र मिर्धा का नाम सुना हुआ था, लेकिन कभी देखा नहीं था। मैं नाम सुनते ही डर गया। नजदीक रखे हथियारों पर मेरी नजर पड़ी और उस समय कमरे में मौजूद एक खालिस्तान समर्थक माला फेर रहा था। मौका पाते ही मैं वहां से निकल गया।’
पुलिस समझी कि मैं मजाक कर रहा हूं, कोई मानने को तैयार नहीं था
‘मैं वहां से निकलकर पहले सीधे गांधी नगर थाने गया। पहुंचते ही थानेदार को बताया कि मालवीय नगर के एक मकान में कुछ बदमाश हैं और जिसे पकड़ रखा है, उसने अपना नाम राजेंद्र मिर्धा बताया है। थानेदार मुझ पर हंसने लगा। मजाक में बोला, हम पुलिसवाले राजस्थान छान रहे हैं और तुझे मिल गए।’
‘मैं समझ गया कि ये मेरी बातों को लेकर कतई गम्भीर नहीं हैं। फिर मैं मालवीय नगर थाने गया, वहां पुलिस को पूरी घटना बताया। मालवीय नगर थाने में भी किसी पुलिसवाले को मुझ पर विश्वास नहीं था। मैंने कहा- मेरे साथ उस घर तक जाकर देख लीजिए, फिर भी वो लोग नहीं माने।’
…आखिर में CM हाउस जाकर मुख्यमंत्री को बताई पूरी बात
‘जब किसी ने मेरी बात नहीं सुनी तो आखिर में मैं सिविल लाइंस में मुख्यमंत्री निवास चला गया। तब भैरोंसिंह शेखावतजी मुख्यमंत्री थे। मुख्यमंत्री निवास में घुसने से पहले रास्ते में मैंने देखा कि पुलिस मेरा पीछा कर रही है, लेकिन मैं जैसे-तैसे मुख्यमंत्री निवास पहुंच गया।’
‘वहां अधिकारियों को बताया, तो उन्होंने गंभीरता से मेरी बात सुनी और मुख्यमंत्रीजी को बताया। मुख्यमंत्रीजी ने DGP सहित सभी बड़े पुलिस अधिकारियों को तत्काल बुला लिया। उन अधिकारियों से मेरी ओर इशारा करते हुए कहा कि इसकी सुनो। मैंने मेरे लड़के वाली घटना सुनाई, फिर बताया कि कमरे में बंद व्यक्ति ने अपना नाम राजेंद्र मिर्धा बताया है। जो भी मैंने देखा था, सब बता दिया। यह भी बताया कि मेरे लड़के ने भी बंदूकधारियों को देखा है।’
24 साल तक पुलिस प्रोटेक्शन मिला
‘मेरी निशानदेही पर पुलिस ने पूरा ऑपरेशन चलाया। मालवीय नगर में उस घर की घेराबंदी की। आतंकियों और पुलिस के बीच फायरिंग हुई। एक खालिस्तान समर्थक पुलिस की गोली से मारा गया और राजेंद्र मिर्धा को सुरक्षित छुड़ा लिया गया। इसके बाद मुख्यमंत्री भैरोंसिंह शेखावत और रामनिवास मिर्धा सहित उनके पूरे परिवार से मैं मिला। पूरे परिवार ने मुझे धन्यवाद दिया।’
‘इसके इनाम में मुझे 0.07 हेक्टेयर जमीन देने की घोषणा की गई। राजेंद्र मिर्धा को छुड़ाने के बाद सरकार ने मेरी डेयरी बंद करा दी और मुझे दूसरी जगह जाने को कहा कि मेरी जान को खतरा है। सरकार के कहने पर ही पुलिस ने मुझे मालवीय नगर के मॉडल टाउन इलाके से हटाकर मेरे गांव में मेरे घर पर गार्ड लगा दिए थे।’
‘24 साल तक मुझे पुलिस प्रोटक्शन दिया। पहले मेरे घर के बाहर आधा दर्जन से अधिक पुलिस वाले हमेशा तैनात रहते थे। इसके बाद उनकी संख्या दो कर दी गई। दूध सप्लाई के समय भी वे मेरे साथ रहते थे। कोर्ट में जब आतंकियों के खिलाफ आदेश आया, उसके बाद पुलिस सुरक्षा हटा ली गई।’
आज तक नहीं मिली इनाम की जमीन
‘24 साल बाद भी मुझे इनाम की जमीन नहीं मिली है। मैंने इनाम में मिली जमीन की मांग की तो सरकार ने 24 अगस्त 2017 को जयपुर विकास प्राधिकरण को ये जमीन 1500 रुपए प्रति वर्ग गज या डीएलसी की 25 फीसदी, जो भी राशि अधिक हो उसे लेकर मेरे नाम पट्टा जारी करने के आदेश भी दे दिए। मैं जेडीए में धक्के खा रहा हूं, लेकिन जमीन अब तक नहीं मिली है, कोई सुनवाई भी नहीं हो रही।’
आज भी डर के साये में, 2 महीने पहले मिली धमकी
‘मुझे खालिस्तान लिबरेशन फोर्स ने दो महीने पहले ही धमकी दी है। लुधियाना की डाक है, रजिस्ट्री से पत्र आया हुआ है। मैंने दूध सप्लाई का काम भी बंद कर दिया। डर के कारण रहने की जगह भी बदल ली। मेरी एक जमीन का मामला चल रहा है, शायद उसी मामले के चलते खालिस्तानियों को मेरे बारे में पता चल गया।’
‘धमकी में कहा है- तेरी वजह से हमारा कमांडो मारा गया है और तुझे इनाम की जमीन चाहिए। मैंने धमकी के बारे में संबंधित अधिकारियों को लेटर के जरिए शिकायतें कीं। अधिकारी बोल रहे हैं कि ऐसे ही कोई धमकी दे रहा है। थाने में भी शिकायत की। वहां कहते हैं कि कुछ नहीं होगा, हम बैठे हैं। क्षेत्र में पुलिस गश्त भी बढ़ा दी है। मैं अकेला रहता हूं। छिपते हुए समय निकाल रहा हूं। खतरा न हो, इस कारण कभी इधर-कभी उधर फिरता हूं।’
अब पढ़िए, राजेंद्र मिर्धा के भतीजे और हरेंद्र मिर्धा के बेटे राघुवेंद्र मिर्धा से भास्कर की बातचीत…
